चंडीगढ़। नशे में धुत्त एक महिला ने जीएमएसएच-16 अस्पताल और फिर सड़कों पर जमकर ड्रामा किया। घटना की जानकारी मिलने पर पहुंची सेक्टर-11 थाना पुलिस ने जांच शुरू कर दी है जबकि महिला के घरवालों को बुलाकर उसे उनके हवाले सौंप दिया गया है।
घटना शुक्रवार रात की है जब एक महिला जीएमएसएच 16 पहुंची यहां पर उसका कार में ही सवार एक लड़के के साथ विवाद हो रहा था। घटना के बाद लड़का वहां से चला गया जबकि महिला को अस्पताल में ही छोड़ गया। महिला कार से नीचे उतरी और पैदल पैदल अस्पताल से बाहर निकली और सड़कों पर जाने लगी। बताया गया कि लड़की ने नशा किया हुआ था हालांकि इस बात की पुष्टि नहीं हुई है कि उसने नशा कौन सा किया हुआ था।
महिला सड़क के बीचों बीच पैदल चलती हुई फोन पर बात कर रही थी और करीब आधा किलोमीटर दूर तक चलने के बाद वह सेक्टर 15-16 लाइट प्वाइंट पर नीचे गिर गई। नीचे गिरा हुआ देखकर लोग रूके जिन्होंने मामले की जानकारी पुलिस कंट्रोल रूम पर दी। वहीं महिला को बेहोशी की हालत में देख भास्कर के रिपोर्टर ने अपनी कार से उसे अस्पताल पहुंचाया। वहीं पुलिस ने जांच शुरू की तो पाया कि महिला ने अपनी बाजू को भी काटा हुआ था। देर रात तक पुलिस जांच में जुटी रही कि आखिर उसने ऐसा क्यों किया है।
hin_Deva hin_Deva hin_Deva